ai4bharat/Pralekha huggingface dataset:
संघ लोक सेवा आयोग
केंद्र सरकार में वरिष्ठ पदों पर लेटरल भर्ती
केंद्र सरकार के विभिन्न मंत्रालयो/विभागों में संविदा/प्रतिनियुक्ति आधार पर संयुक्त सचिव/निदेशक/उप सचिव के पदों के लिए 31 उम्मीदवारों के नाम की अनुशंसा
कार्मिक और प्रशिक्षण विभाग ने 12 दिसंबर,2020 और 12 फरवरी,2020 को संघ लोक सेवा आयोग से संविदा/प्रतिनियुक्ति आधार पर केंद्र सरकार के विभिन्न मंत्रालयों/विभागों में संयुक्त सचिव/उप सचिव के पद पर शामिल करने के लिए योग्य उम्मीदवारों के चयन करने का अनुरोध किया था।
यूपीएससी ने 6 फरवरी,2021 को ऑनलाइन भर्ती आवेदन द्वारा संयुक्त सचिव/निदेशक स्तर की भर्ती प्रक्रिया की शुरूआत की। इन पदों के लिए आवेदन करने की अंतिम तिथि 22 मार्च,2021 थी। इसके साथ ही उप सचिव पदों के लिए 20 मार्च को भर्ती प्रक्रिया की शुरूआत हुई और आवेदन करने की अंतिम तिथि 3 मई थी। संयुक्त सचिव के लिए 295,निदेशक स्तर के पदों के लिए 1247 और उप सचिव स्तर के पदों के लिए 489 आवेदन मिले।
उम्मीदवारों द्वारा दाखिल किए ऑनलाइन आवेदन पत्रों के आधार पर संघ लोक सेवा आयोग ने 231 उम्मीदवारों का साक्षात्कार के लिए चयन किया। 27 सितंबर से 8 अक्टूबर 2021 तक साक्षात्कार का आयोजन किया गया और 31 उम्मीदवारों का अंतिम चयन किया गया है।
उम्मीवारो के नाम की विस्तृत सूची के लिए कृपया अंग्रेजी की विज्ञप्ति देखें।
एमजी/एएम/एजे
(Visitor Counter : 572
गृह मंत्रालय
श्री राजनाथ सिंह, केंद्रीय गृहमंत्री एवं श्री नीतीश कुमार, मुख्यमंत्री  ने किया छठी वाहिनी, आईटीबीपी मुख्यालय, जलालपुर  का उद्घाटन
श्री राजनाथ सिंह, केंद्रीय गृह मंत्री एवं श्री नीतीश कुमार, मुख्यमंत्री  के कर कमलों द्वारा जलालपुर  स्थित छठी वाहिनी, आई.टी.बी.पी. के नवनिर्मित मुख्यालय का उद्घाटन किया गया । इस अवसर पर श्री सुशील कुमार मोदी, उप मुख्यमंत्री, बिहार, कई क्षेत्र के सांसद श्री राजीव प्रताप रूडी, श्री जनार्दन सिंह सिग्रीवाल, श्री ओम प्रकाश यादव, श्री जनक राम समेत कई स्थानीय विधायक एवं पार्षद, जिला प्रशासन के वरिष्ठ अधिकारी एवं गणमान्य व्यक्ति मौजूद थे।
आई.टी.बी.पी. के डी0जी0 श्री आर0के0 पचनंदा ने इस समारोह में सभी गणमान्य व्यक्तियों का स्वागत किया तथा आई.टी.बी.पी. के आधुनिकीकरण और बेहतर कार्य परिस्थितियों हेतु गृह मंत्रालय द्वारा किए जा रहे प्रयासों का उल्लेख किया।
श्री राजनाथ सिंह ने इस अवसर पर आई.टी.बी.पी. द्वारा देश तथा विदेशों निभाए जा रहे कर्तव्यों की जमकर तारीफ की तथा कहा कि आई.टी.बी.पी. विषम हिमालयी परिस्थितियों में देश की सेवा कर रही है। उन्होंने कहा कि इस बल को जहाँ भी कोई चुनौती सरकार द्वारा सौंपी गई है उसका निर्वाह हिमवीरों द्वारा पूर्ण निष्ठा, ईमानदारी एवं समर्पण से किया गया है। आई.टी.बी.पी. को आधुनिक साजो-सामान से लैस करने की प्रक्रिया तेजी से चल रही है और बलों के शहीद कार्मिकों एवं उनके परिवार के कल्याण हेतु सरकार तत्पर है। श्री सिंह ने कहा कि आई.टी.बी.पी. के छपरा जनपद में स्थापित होने से क्षेत्र का और द्रुत गति से विकास होगा और यहॉं के युवाओं को रोजगार के अवसर मिलेंगे। उन्होंने बिहार के मुख्यमंत्री, उप मुख्यमंत्री एवं उपस्थित सभी गणमान्य व्यक्तियों का इस समारोह में सम्मिलित होने के लिए शुक्रिया अदा किया तथा आई.टी.बी.पी. को नए भवनों के समयबद्ध निर्माण के लिए बधाई दी।
इस अवसर पर बिहार के मुख्यमंत्री श्री नीतीश कुमार द्वारा बिहार आगमन पर केंद्रीय गृहमंत्री का हार्दिक स्वागत एवं अभिनंदन किया गया तथा आई.टी.बी.पी. को भरपूर सहयोग प्रदान करने की बात कही। उन्होंने आई.टी.बी.पी. के छपरा जनपद में स्थापित होने पर खुशी जाहिर करते हुए कहा कि इससे क्षेत्र के नौजवानों को पुलिस बलों में सेवा करने हेतु दिशा व प्रेरणा मिलेगी। श्री सुशील कुमार मोदी, उप मुख्यमंत्री  ने अपने संबोधन में इस अवसर को क्षेत्र के लिए ऐतिहासिक बताते हुए आशा व्यक्त की कि आई.टी.बी.पी. के परिसर के स्थापित होने से क्षेत्र में कई सकारात्मक परिवर्तन होंगे।
श्री राजनाथ सिंह, गृहमंत्री ने इस अवसर पर आई.टी.बी.पी. के 8 कार्मिकों को वीरता के लिए सम्मानित भी किया। श्री राकेश कुमार, उप सेनानी, निरीक्षक जितेंद्र कुमार, हेड कांस्टेबल सुखदेव दोनकारी, कांस्टेबल महेश कुमार, कांस्टेबल अमित नेगी को नक्सलियों से लोहा लेने, हेड कांस्टेबल सुजान सिंह को मजार-ए-शरीफ, अफगानिस्तान में आग लगने की घटना पर काबू पाने तथा हेड कांस्टेबल नरेंद्र कुमार एवं कांस्टेबल बिमन बिस्वास को धौलागिरि पर्वतारोहण अभियान में साथी पर्वतारोही की प्राण रक्षा करने हेतु वीरता के लिए गृहमंत्री ने सम्मानित किया।
इस मौके पर आई.टी.बी.पी., जिला प्रशासन एवं पुलिस के अन्य वरिष्ठ अधिकारी भी उपस्थित थे।
पूर्वोत्तर क्षेत्र विकास मंत्रालय
आजादी का अमृत महोत्सव के एक हिस्से के रूप में "पूर्वोत्तर के विकास में महिलाओं की भूमिका" थीम पर पूर्वोत्तर महोत्सव का आयोजन किया गया
त्रिपुरा ग्रामीण आजीविका मिशन आरडी विभाग और सामाजिक कल्याण और सामाजिक शिक्षा विभाग त्रिपुरा सरकार ने आज संयुक्त रूप से “पूर्वोत्तर के विकास में महिलाओं की भूमिका”थीम पर उत्तीर पूर्वी क्षेत्र विकास मंत्रालय के तहत आजादी का अमृत महोत्सव के एक हिस्से के रूप में “पूर्वोत्तर महोत्सव”का आयोजन किया।"
कार्यक्रम का उद्घाटन भारत सरकार और त्रिपुरा के विभिन्न विभागों के गणमान्य व्यक्तियों, श्रीमती प्रतिमा भौमिक, राज्य मंत्री, सामाजिक न्याय और अधिकारिता मंत्रालय, भारत सरकार, श्री जिष्णु देव वर्मा डिप्टी सीएम, त्रिपुरा सरकार, श्रीमती संताना चकमा, समाज कल्याण और सामाजिक शिक्षा मंत्री, त्रिपुरा सरकार, एयर मार्शल, श्री अंजन कुमार गोगोई, सदस्य एनईसीसी, श्री ए. रॉय सचिव योजना और समन्वय विभाग, त्रिपुरा सरकार, श्रीमती अंतरा सरकार देब, जिला सभादीपति पश्चिम त्रिपुरा, श्री देबप्रिया बर्धन डीएम और कलेक्टर पश्चिम त्रिपुरा और श्रीमती बरनाली गोस्वामी, त्रिपुरा महिला आयोग की अध्यक्ष ने किया।
यह कार्यक्रम मुख्य रूप से उन महिलाओं की पहचान पर केंद्रित है जिन्होंने पूर्वोत्तर भारत के सामाजिक-आर्थिक विकास में महत्वपूर्ण योगदान दिया है। इस कार्यक्रम में पूर्वोत्तर राज्यों की कुल 19 उपलब्धि हासिल करने वाली महिलाओं को सम्मानित किया गया है। त्रिपुरा ग्रामीण आजीविका मिशन ने ग्रामीण अर्थव्यवस्था के निर्माण में योगदान देने वाली ग्रामीण महिलाओं की 50 सफलता की कहानियों वाली एक पुस्तक भी लॉन्च की है।
प्रत्येक राज्य से एक उपलब्धि हासिल करने वाली ने अपनी उत्साहजनक यात्रा साझा की। उन्होंने बताया कि कैसे वे समाज में बदलाव लाने में अपना योगदान दे रही हैं और समाज पर प्रभाव डाल रही हैं जो देश की अन्य महिलाओं के लिए ज्ञानवर्धक और उत्साहजनक था।
इनके अलावा, त्रिपुरा की अन्य 56 महिलाओं को भी त्रिपुरा सरकार के विभिन्न विभागों से सामाजिक-आर्थिक सशक्तिकरण में उनके महत्वपूर्ण योगदान के लिए सम्मानित किया गया। महिला एवं बाल विकास, उद्यमिता विकास विशेषकर महिला किसान और उद्यमी पर कार्यक्रम आयोजित करके एसएचजी ग्राम संगठन , क्लस्टर लेवल फेडरेशन  जैसे सामुदायिक स्तर के संगठन द्वारा पूरे राज्य में पूर्वोत्तर महोत्सव का आयोजन और जश्न मनाया गया है।
प्रधानमंत्री कार्यालय
प्रधानमंत्री ने अरुणाचल प्रदेश के विभिन्न जिलों में नि:शुल्क पुस्तकालय केन्द्र स्थापित करने के लिए न्गुरांग शिक्षण संस्थान की प्रशंसा की
प्रधानमंत्री श्री नरेन्द्र मोदी ने अरुणाचल प्रदेश के विभिन्न जिलों में नि:शुल्क पुस्तकालय केन्द्र स्थापित करने के लिए न्गुरांग शिक्षण संस्थान की सराहना की है।
केंद्रीय मंत्री श्री किरेन रीजीजू के एक ट्वीट पर प्रतिक्रिया देते हुए प्रधानमंत्री ने ट्वीट किया:
"प्रशंसनीय प्रयास।"
जल शक्ति मंत्रालय
जल के समुचित उपयोग से भारत भविष्य की प्राकृतिक आपदाओं से सुरक्षित रह सकता है- श्री शेखावत
वाप्कोस ने “हमारी नदी, हमारा भविष्य” और “वृक्ष लगाए, जीवन बचाए” कार्यक्रम आयोजित किए
(केन्द्रीय जल शक्ति मंत्री श्री गजेन्द्र सिंह शेखावत ने कहा कि जल उपलब्धता के मामले में भारत दुनिया के सबसे संवेदनशील देशों में एक है और बढ़ती जनसंख्या ने समस्या को और भी गंभीर बना दिया है। नई दिल्ली में आईटीओ के निकट स्थित छठ घाट पर आयोजित स्वर्ण जयंती समारोह के तहत कार्यक्रम को संबोधित करते हुए श्री शेखावत ने कहा कि पानी की प्रत्येक बूंद को बचाना व संरक्षित करना चाहिए तथा हम सभी को पानी के उचित उपयोग के लिए सम्मिलित प्रयास करना चाहिए।
श्री शेखावत ने कहा कि भारत ने खाद्यान्न निर्यात करने वाले देश की उपलब्धि हासिल की है। पहले हमारा देश में खाद्यान्न की कमी थी। निकट भविष्य में पानी की कमी से स्थिति खराब हो सकती है। आवश्यकता इस बात की है कि पानी के पारम्परिक स्रोतों का पुनरुद्धार किया जाना चाहिए और जल संरक्षण के लिए सशक्त प्रयास किए जाने चाहिए।
वाप्कोस की सराहना करते हुए श्री शेखावत ने कहा कि संगठन ने विकास कार्यों के लिए नवीन तरीके अपनाए है तथा चुनौतीपूर्ण सामाजिक समस्याओं के निदान के लिए भी योगदान दिया है। वाप्कोस का उद्देश्य है- विचारों के कार्यान्वयन के लिए रोडमैप तैयार करना और फिर इसे लागू करना।
केन्द्रीय जल शक्ति राज्य मंत्री श्री रतन लाल कटारिया ने कहा कि 2 अक्टूबर, 2014 को स्वच्छ भारत मिशन की शुरूआत हुई थी। यह कार्यक्रम अब जनांदोलन का रूप ले चुका है। घरों को पाईप द्वारा जल आपूर्ति का कार्यक्रम भी सफल होगा, क्योंकि प्रधानमंत्री इस लक्ष्य की प्राप्ति के लिए पूरी तरह प्रतिबद्ध है।
इस अवसर पर वाप्कोस के सीएमडी श्री आर.के. गुप्ता ने कहा कि वाप्कोस तकनीकी परामर्श देने वाला और ईपीसी संगठन है। विश्व स्तर पर जल, ऊर्जा और अवसंरचना क्षेत्रों में संगठन की मजबूत उपस्थिति है। वाप्कोस ने एशिया, अफ्रीका, मध्य पूर्व दक्षिण अमेरिका और प्रशांत सागर द्वीपों में परामर्श से संबंधित कार्यों को पूरा किया है। संगठन वर्तमान में 47 देशों में कार्यरत है।
इसके बाद केन्द्रीय मंत्रियों और सचिव श्री यू.पी. सिंह के साथ वाप्कोस के कर्मचारियों, एनजीओ के सदस्यों, आम लोगों ने यमुना नदी के छठ घाट, श्याम घाट, कुदसिया घाट और यमनेश्वर घाट पर स्वच्छता अभियान चलाया और पौधारोपण किया। वाप्कोस का उद्देश्य वाक्य है- “हमारी नदी, हमारा भविष्य” और “वृक्ष लगाए, जीवन बचाए”।
सड़क परिवहन एवं राजमार्ग मंत्रालय
एनएचएआई ने राष्ट्रीय राजमार्ग उपयोगकर्ताओं के लिए एक एकीकृत मोबाइल एप्लीकेशन 'राजमार्गयात्रा' की शुरुआत की
भारतीय राष्ट्रीय राजमार्ग प्राधिकरण  ने नागरिक-केंद्रित एकीकृत मोबाइल एप्लीकेशन 'राजमार्गयात्रा' की शुरुआत के साथ राजमार्ग का उपयोग करने वाले लोगों के अनुभव को बेहतर बनाने की दिशा में एक महत्वपूर्ण कदम उठाया है। यह उपयोगकर्ता-अनुकूल ऐप अब गूगल प्ले स्टोर और आईओएस ऐप स्टोर दोनों पर डाउनलोड के लिए उपलब्ध है, जो यात्रियों को भारतीय राष्ट्रीय राजमार्गों पर व्यापक जानकारी के साथ ही एक कुशल शिकायत निवारण प्रणाली भी प्रदान करता है। ऐप फिलहाल हिंदी और अंग्रेजी में उपलब्ध है।
राजमार्गयात्रा ऐप की मुख्य विशेषताएं हैं-
व्यापक राजमार्ग सूचना: 'राजमार्गयात्रा' राष्ट्रीय राजमार्ग उपयोगकर्ताओं को एक स्थान पर आवश्यक जानकारी उपलब्ध कराने का कार्य करता है। वास्तविक समय की मौसम की स्थिति, समय पर प्रसारण सूचनाएं और नजदीकी टोल प्लाजा, पेट्रोल पंप, अस्पताल, होटल और अन्य आवश्यक सेवाओं के बारे में जानकारी देता है, जिससे राष्ट्रीय राजमार्गों पर एक निर्बाध और सुरक्षित यात्रा सुनिश्चित होती है।
परेशानी मुक्त शिकायत निवारण: ऐप एक अंतर्निहित शिकायत निवारण और वृद्धि तंत्र से सुसज्जित है। उपयोगकर्ता बेहतर स्पष्टता के लिए जियो-टैग किए गए वीडियो या फ़ोटो संलग्न करके आसानी से राजमार्ग से संबंधित मुद्दों की रिपोर्ट कर सकते हैं। पंजीकृत शिकायतों को समयबद्ध तरीके से निपटाया जाएगा, किसी भी देरी के मामले में सिस्टम-जनरेटेड मामले को उच्च अधिकारियों तक पहुंचाया जाएगा। उपयोगकर्ता पूर्ण पारदर्शिता के लिए अपनी शिकायतों की स्थिति को भी ट्रैक कर सकते हैं।
निर्बाध फास्टैग सेवाएं: 'राजमार्ग यात्रा' ने अपनी सेवाओं को विभिन्न बैंक पोर्टलों से जोड़ा है, जिससे उपयोगकर्ता एक ही प्लेटफॉर्म पर अपने फास्टैग को आसानी से रिचार्ज करा सकते हैं, मासिक पास ले सकते हैं और फास्टैग-संबंधित अन्य बैंकिंग सेवाओं तक आसानी से पहुंच बना सकते हैं।
जिम्मेदार और सुरक्षित ड्राइविंग को प्रोत्साहित करने के लिए ओवर-स्पीडिंग नोटिफिकेशन और आवाज-सहायता।
इन सुधारों के साथ, 'राजमार्ग यात्रा' का लक्ष्य राजमार्ग उपयोगकर्ताओं को एक सहज, अनुकूल वातावरण प्रदान करना और भारतीय राष्ट्रीय राजमार्गों पर एक सुरक्षित तथा अधिक सुखद यात्रा को बढ़ावा देना है।
एंड्रॉयड लिंक:
https://play.google.com/store/apps/details?id=com.nhai.rajmargyatra&hl=en_US
आईओएस लिंकः
https://apps.apple.com/in/app/rajmargyatra/id6449488412
राष्ट्रपति सचिवालय
राष्ट्रपति जनजातीय गौरव दिवस के अवसर पर उलिहातु में भगवान बिरसा मुंडा को श्रद्धांजलि देंगी और शहडोल में जनजातीय समागम को संबोधित करेंगी
राष्ट्रपति श्रीमती द्रौपदी मुर्मु, भगवान बिरसा मुंडा की प्रतिमा के समक्ष श्रद्धांजलि अर्पित करने के लिए कल  भगवान बिरसा मुंडा के जन्म स्थान, झारखंड के उलिहातु गांव का दौरा करेंगी। इसी दिन, वे जनजातीय गौरव दिवस के अवसर पर मध्य प्रदेश सरकार द्वारा शहडोल, मध्य प्रदेश में आयोजित जनजातीय समागम को संबोधित करेंगी। राष्ट्रपति शाम को, राजभवन, भोपाल में उनके सम्मान में आयोजित होने वाले नागरिक स्वागत समारोह में भी शामिल होंगी तथा रक्षा मंत्रालय और केन्द्रीय सड़क परिवहन और राजमार्ग मंत्रालय की विभिन्न परियोजनाओं की वर्चुअल रूप में आधारशिला रखेंगी।
16 नवंबर, 2022 को राष्ट्रपति दिल्ली वापस आने से पहले भोपाल में महिला स्वयं सहायता समूह सम्मेलन में भाग लेंगी और इसे संबोधित भी करेंगी।
प्रधानमंत्री कार्यालय
प्रधानमंत्री ने मध्य प्रदेश में आग लगने की घटना में कई लोगों की मौत पर शोक व्यक्त किया
प्रधानमंत्री श्री नरेन्द्र मोदी ने मध्य प्रदेश में आग लगने की घटना में कई लोगों की मौत पर गहरा शोक व्यक्त किया है। प्रधानमंत्री ने सभी घायलों के जल्द स्वास्थ्य लाभ की मंगल कामना की है।
प्रधानमंत्री कार्यालय ने ट्वीट किया:
"मध्य प्रदेश के इंदौर में हुआ अग्निकांड अत्यंत दुखद है। इस त्रासदी में जान गंवाने वाले लोगों के परिजनों के प्रति मैं गहरी संवेदनाएं व्यक्त करता हूं। इसके साथ ही सभी घायलों के जल्द स्वास्थ्य लाभ की कामना करता हूं: PM @narendramodi"
उपभोक्ता कार्य, खाद्य एवं सार्वजनिक वितरण मंत्रालय
चालू चीनी सीजन 2021-22 में चीनी का उत्पादन पिछले चीनी सीजन की तुलना में 13 प्रतिशत अधिक होने की उम्मीद है : केंद्र
देश में चीनी की उपलब्धता घरेलू आवश्यकता को पूरा करने के लिए पर्याप्त है : केंद्र
चालू चीनी सीजन 2021-22 में चीनी मिलें 1,00,000 करोड़ रुपये से अधिक का गन्ना मूल्य किसानों को भुगतान करेंगी
चालू चीनी सीजन 2021-22 में चीनी का उत्पादन पिछले चीनी सीजन की तुलना में 13 प्रतिशत अधिक होने की उम्मीद है। संशोधित अनुमानों के अनुसार वर्तमान चीनी सीजन 2021-22 में चीनी का उत्पादन लगभग 278 एलएमटी की अनुमानित घरेलू खपत के मुकाबले लगभग 350 लाख मीट्रिक टन   होने का अनुमान है। चीनी सीजन 2021-22 की शुरुआत में करीब 85 लाख मीट्रिक टन चीनी का स्टॉक था।
लगभग 95 लाख मीट्रिक टन के संभावित निर्यात के बाद भी, सितंबर 2022 के अंत में चालू चीनी सीजन के लिए चीनी का क्लोजिंग स्टॉक 60 लाख मीट्रिक टन से अधिक होने की संभावना है। देश में चीनी की उपलब्धता घरेलू आवश्यकता को पूरा करने के लिए पर्याप्त है। ऐसे में चीनी की आसानी से उपलब्धता होगी और घरेलू बाजार में चीनी की कीमतों के उचित स्तर पर स्थिर रहने की उम्मीद है।
इस बारे में सचिव , केंद्र सरकार की अध्यक्षता में राज्य के प्रधान सचिवों  और राज्य सरकारों के गन्ना आयुक्तों/निदेशकों  के साथ आज यहां एक वर्चुअल बैठक हुई जिसमें चीनी सीजन 2021-22  के लिए गन्ने की खेती के रकबे का आकलन करने, गन्ना और चीनी उत्पादन के साथ-साथ चीनी के निर्यात और इथेनॉल के उत्पादन के लिए जरूरी चीनी छांट कर अलग रखने जैसे मुद्दों पर बातचीत हुई।
सरकार चीनी मिलों को अतिरिक्त गन्ने को पेट्रोल के साथ मिलाकर मिश्रित इथेनॉल बनाने के लिए प्रोत्साहित कर रही है। यह न केवल हरित ईंधन के रूप में काम करेगा बल्कि कच्चे तेल के आयात में कमी के रूप में विदेशी मुद्रा की बचत भी करेगा। पिछले 3 चीनी सीजन 2018-19, 2019-20 और 2020-21 में लगभग 3.37 एलएमटी, 9.26 एलएमटी और 22 एलएमटी चीनी को इथेनॉल में बदल दिया गया है। वर्तमान चीनी सीजन 2021-22 में, लगभग 35 एलएमटी चीनी को इथेनॉल के लिए डायवर्ट किए जाने का अनुमान है और 2024-25 तक लगभग 60 एलएमटी चीनी को इथेनॉल में बदलने का लक्ष्य है। इससे अतिरिक्त गन्ने की समस्या के साथ-साथ देर से होने वाले भुगतान का समाधान निकलेगा और किसानों को समय पर भुगतान मिल सकेगा।
इथेनॉल आपूर्ति वर्ष  2013-14  से ईएसवाई 2020-21 तक, चीनी मिलों / डिस्टिलरी ने तेल विपणन कंपनियों  को इथेनॉल की बिक्री से लगभग 53,000 करोड़ रुपये का राजस्व उत्पन्न किया है। वर्तमान ईएसवाई 2021-22 में, चीनी मिलों द्वारा ओएमसी को इथेनॉल की बिक्री से 18,000 करोड़ रुपये से अधिक राजस्व उत्पन्न होने की उम्मीद है।
पिछले चीनी सीजन 2020-21 में, 92,938 करोड़ रुपये के गन्ना बकाया में से किसानों को 18.4.2022 तक लगभग 92,480 करोड़ रुपये गन्ना बकाया का भुगतान किया गया है। इस प्रकार, पिछले चीनी सीजन का 99.5 प्रतिशत गन्ना बकाये का भुगतान कर दिया गया है। चालू चीनी सीजन 2021-22 में, 91,468 करोड़ रुपये के कुल गन्ना बकाया में से किसानों को 18.4.2022 तक लगभग 74,149 करोड़ रुपये का भुगतान किया जा चुका है जो कि 80 प्रतिशत से अधिक है। उम्मीद है कि चालू चीनी सीजन में चीनी मिलें किसानों को 1,00,000 करोड़ रुपये से अधिक का गन्ना मूल्य भुगतान करेंगी। गन्ने के निर्यात में वृद्धि और गन्ने से एथेनॉल बनाए जाने की वजह से किसानों को गन्ना मूल्य का भुगतान होने में तेजी आई है।
प्रधानमंत्री कार्यालय
प्रधानमंत्री ने पंडित मदन मोहन मालवीय को उनकी जयंती पर श्रद्धांजलि अर्पित की
प्रधानमंत्री श्री नरेन्द्र मोदी ने पंडित मदन मोहन मालविय को उनकी जयंती पर श्रद्धांजलि अर्पित की है।
एक ट्वीट में प्रधानमंत्री ने कहा हैः
"महान स्वतंत्रता सेनानी, शिक्षाविद् और समाज सुधारक महामना पंडित मदन मोहन मालवीय जी को उनकी जयंती पर कोटि-कोटि नमन।"
सूचना और प्रसारण मंत्रालय
न्यूज़ऑनएयर रेडियो लाइव-स्ट्रीम की वैश्विक रैंकिंग
एआईआर रागम यूरोप में आगे
विश्व स्तर पर  शीर्ष एआईआर स्ट्रीम की रैंकिंग में बड़े बदलाव आए हैं। एआईआर तमिल और एआईआर न्यूज़ 24x7 ने फिर से शीर्ष 10 में वापसी की है, जबकि रेनबो कन्नड़ कामनबिलु और अस्मिता मुंबई बाहर हो गए हैं। एआईआर चेन्नई रेनबो और एफएम रेनबो मुंबई क्रमश: फिसल कर आठवें और दसवें स्थान पर आ गए हैं।
दुनिया के शीर्ष देशों  की नवीनतम रैंकिंग में जहां न्यूज़ऑनएयर ऐप पर एआईआर लाइव-स्ट्रीम बहुत लोकप्रिय हैं। पिछले 12 सप्ताहों से लगातार अमेरिका, ऑस्ट्रेलिया, यूनाइटेड किंगडम, फिजी और कनाडा शीर्ष पांच रहे हैं।
शीर्ष एआईआर स्ट्रीम के लिए देशों की रैंकिंग में  एआईआर का भारतीय शास्त्रीय संगीत चैनल 'एआईआर रागम' जर्मनी, फिनलैंड और नीदरलैंड में बहुत लोकप्रिय है। सऊदी अरब के मध्य पूर्व देशों संयुक्त अरब अमीरात, कुवैत, ओमान और कतर में एआईआर कोडैकनाल लोकप्रिय है।
ऑल इंडिया रेडियो की 240 से अधिक रेडियो सेवाओं को, प्रसार भारती के आधिकारिक ऐप न्यूज़ऑनएयर ऐप पर लाइव-स्ट्रीम किया जाता है। न्यूज़ऑनएयर ऐप पर ये ऑल इंडिया रेडियो स्ट्रीम के न केवल भारत में, बल्कि विश्व स्तर पर, 85 से अधिक देशों और दुनिया भर के 8000 शहरों में बड़ी संख्या में श्रोता हैं।
यहां भारत के अलावा शीर्ष देशों की एक झलक है, जहां न्यूज़ऑनएयर ऐप पर एआईआर लाइव-स्ट्रीम सबसे लोकप्रिय हैं। दुनिया के शेष बाकी हिस्सों में न्यूज़ऑनएयर ऐप पर ऑल इंडिया रेडियो स्ट्रीम शीर्ष पर है। आप इसका देश-वार विवरण देख सकते हैं। ये रैंकिंग 16 सितम्बर से 29 सितम्बर 2021 के पाक्षिक आंकड़ों पर आधारित हैं।
तालिकाएं देखने के लिए यहां क्लिक करें
प्रधानमंत्री कार्यालय
प्रधानमंत्री ने कोविड-19 के समय में और यूक्रेन संकट के दौरान बीएपीएस के राहत कार्यों की सराहना की
प्रधानमंत्री, श्री नरेन्द्र मोदी ने वरिष्ठ बीएपीएस साधुओं, ईश्वरचरण स्वामी और ब्रह्मविहारी स्वामी से मुलाकात की और कोविड-19 के समय में तथा यूक्रेन संकट के दौरान बीएपीएस के राहत कार्यों की सराहना की। श्री मोदी ने एचएच प्रमुख स्वामी महाराज जी के आगामी जन्म शताब्दी समारोह पर भी चर्चा की।
प्रधानमंत्री ने ट्वीट किया;
"वरिष्ठ बीएपीएस साधुओं, ईश्वरचरण स्वामी और ब्रह्मविहारी स्वामी से मुलाकात की। कोविड-19 के समय में और यूक्रेन संकट के दौरान बीएपीएस के राहत कार्यों की सराहना की। एचएच प्रमुख स्वामी महाराज जी के आगामी जन्म शताब्दी समारोह पर चर्चा की और समाज में उनके समृद्ध योगदान को याद किया।"
Met senior BAPS Sadhus, Ishwarcharan Swami and Brahmavihari Swami. Appreciated BAPS relief work in the time of COVID-19 and during the Ukraine crisis. Discussed the upcoming birth centenary celebrations of HH Pramukh Swami Maharaj Ji and recalled his rich contribution to society. pic.twitter.com/Y4se8vkwM3
— Narendra Modi  April 16, 2022
रक्षा मंत्रालय
गणतंत्र दिवस 2022 पर सैन्य कर्मियों को वीरता एवं विशिष्ट सेवा पुरस्कार
गणतंत्र दिवस 2022 के अवसर पर वीरता एवं विशिष्ट सेवा पुरस्कार प्राप्त करने वाले सैन्य कर्मियों की सूची संलग्न है। आपसे आग्रह है कि पुरस्कार विजेताओं के नाम एवं पुरस्कार को उपयुक्त रूप से प्रकाशित करें। निम्नलिखित दस्तावेज संलग्न हैं-
 26 जनवरी 2022 के अवसर पर सैन्य कर्मियों को दिए जाने वाले वीरता एवं विशिष्ट सेवा पुरस्कारों के बारे में संक्षिप्त जानकारी।
 वीरता एवं विशिष्ट सेवा पुरस्कार प्राप्त करने वाले सभी सैन्य कर्मियों की सूची।
 चक्र श्रृंखला के पुरस्कार विजेताओं को तस्वीर के साथ प्रशस्ति पत्र।
मंत्रिमण्डल
केन्द्रीय मंत्रिमंडल ने जल संसाधन के विकास एवं प्रबंधन के क्षेत्र में सहयोग के लिए भारत और डेनमार्क के बीच एक सहमति पत्र पर हस्ताक्षर करने को मंजूरी दी
प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल को जल संसाधन के विकास और प्रबंधन के क्षेत्र में सहयोग के लिए भारत और डेनमार्क के बीच हस्ताक्षरित सहमति पत्र  से अवगत कराया गया।
इस एमओयू में परिकल्पित सहयोग के व्यापक क्षेत्र निम्नलिखित हैं:
• डिजिटलीकरण और सूचना मिलने में आसानी
• एकीकृत और स्मार्ट जल संसाधन विकास एवं प्रबंधन;
• जलभृत का मानचित्रण, भू-जल का प्रतिरूपण, निगरानी और पुनर्भरण;
• गैर-राजस्व जल और ऊर्जा खपत में कमी सहित घरों में बेहतरीन और सतत जल आपूर्ति;
• जीवन यापन, सुदृढ़ता और आर्थिक विकास बढ़ाने के लिए नदियों एवं तालाबों का कायाकल्प;
• जल गुणवत्ता की निगरानी और प्रबंधन;
• अपशिष्ट जल के पुन: उपयोग/पुनर्चक्रण के लिए सर्कुलर इकोनॉमी सहित सीवेज/अपशिष्ट जल का शोधन, जिसमें व्यापक गाद प्रबंधन और जल आपूर्ति एवं स्वच्छता के क्षेत्र में नवीकरणीय ऊर्जा का अधिकतम उपयोग करना भी शामिल है;
• जलवायु परिवर्तन में कमी और अनुकूलन, जिसमें प्रकृति आधारित समाधान भी शामिल हैं;
• नदी केंद्रित शहरी नियोजन जिसमें शहरों में बाढ़ प्रबंधन भी शामिल है;
• उपनगरीय और ग्रामीण क्षेत्रों के लिए प्रकृति आधारित तरल अपशिष्ट में कमी के लिए उपाय।
अत: इस सहमति पत्र से सहयोग के दायरे में आने वाले क्षेत्रों के अधिकारियों, शिक्षाविदों, जल क्षेत्रों और उद्योग के बीच सीधे सहयोग के जरिए जल संसाधन के विकास एवं प्रबंधन; ग्रामीण क्षेत्रों में जलापूर्ति; और सीवेज/अपशिष्ट जल के शोधन के क्षेत्र में सहयोग व्यापक रूप से बढ़ेगा।
पृष्ठभूमि:
डेनमार्क साम्राज्य की प्रधानमंत्री सुश्री मेटे फ्रेडरिकसेन और भारत गणराज्य के प्रधानमंत्री श्री नरेन्द्र मोदी ने 28 सितंबर 2020 को भारत और डेनमार्क के बीच एक वर्चुअल शिखर सम्मेलन की सह-अध्यक्षता की और दोनों देशों के बीच ‘हरित रणनीतिक साझेदारी की स्थापना’पर एक संयुक्त वक्तव्य जारी किया। इस संयुक्त वक्तव्य में अन्य बातों के अलावा पर्यावरण/जल एवं सर्कुलर इकोनॉमी और स्मार्ट शहरों सहित सतत शहरी विकास के क्षेत्र में सहयोग की परिकल्पना की गई।
09 अक्टूबर 2021 को भारत की अपनी यात्रा के दौरान डेनमार्क की प्रधानमंत्री सुश्री मेटे फ्रेडरिकसेन से भेंट के बाद प्रधानमंत्री ने हरित रणनीतिक साझेदारी पर संयुक्त वक्तव्य पर आगे के कदमों के रूप में अन्य बातों के अलावा निम्नलिखित घोषणा की:
• स्मार्ट जल संसाधन प्रबंधन के लिए उत्कृष्टता केंद्र  की स्थापना
• पणजी में स्मार्ट सिटी लैब की तर्ज पर वाराणसी में स्वच्छ नदियों के लिए एक लैब की स्थापना।
भारत गणराज्य के प्रधानमंत्री श्री नरेन्द्र मोदी की डेनमार्क यात्रा के दौरान 03 मई, 2022 को जल शक्ति मंत्रालय, भारत सरकार और पर्यावरण मंत्रालय, डेनमार्क सरकार के बीच एक आशय पत्र पर हस्ताक्षर किए गए। आशय पत्र पर हस्ताक्षर इसलिए किए गए थे, ताकि एक व्यापक एमओयू किया जा सके जिसमें अन्य बातों के अलावा ये दो नई पहल शामिल होंगी; वाराणसी में जल संसाधन के स्मार्ट प्रबंधन के लिए एक उत्कृष्टता केंद्र और स्वच्छ नदियों के जल पर एक स्मार्ट लैब। प्रस्तावित सहयोग का मूल उद्देश्य समग्र एवं सतत दृष्टिकोण के माध्यम से वर्तमान और भावी मांगों को पूरा करने के लिए सुरक्षित व संरक्षित जल सुनिश्चित करना है।
माननीय जल शक्ति मंत्री की डेनमार्क यात्रा के दौरान इस आशय पत्र पर आगे के कदम के रूप में 12 सितम्बर 2022 को जल संसाधन, नदी विकास एवं गंगा संरक्षण विभाग, भारत सरकार और पर्यावरण मंत्रालय, डेनमार्क सरकार के बीच एक सहमति पत्र पर हस्ताक्षर किए गए।